Matovič, Igor, predseda vlády SR (2020-05-14):
Čiže ak, ak teda dovolíte, by som to stanovisko ešte vám prečítal, lebo teda myslím si, že naozaj nás uvedie do problematiky. Čiže čím väčšie zariadenie, tým vyšší počet personálu. Teda štandardne pri najmenších zariadeniach minimálne jedna osoba zabezpečuje činnosť kuchyne, minimálne dve osoby upratovanie po vykonaní dezinfekcie, pre registráciu sú tiež potrebné minimálne dve osoby, jedna registruje a druhá odvádza ľudí na izby. Každý objekt má svojho veliteľa alebo koordinátora. To sú pravidlá, ktoré určilo ministerstvo vnútra a hlavný hygienik, akým spôsobom tá správa týchto jednotlivých karanténnych zariadení funguje. Dezinfekcia sa zabezpečuje dodávateľsky, stráženie objektu sa zabezpečuje prítomnosťou policajnej hliadky, to sú dvaja príslušníci Policajného zboru. Osoby vykonávajúce registráciu, ako aj policajné hliadky sa, samozrejme, musia striedať. Ich prítomnosť sa požaduje aj v noci, čiže 7 dní v týždni, 24 hodín cez deň, a preto je potrebné rátať minimálne dvakrát dva, to sa rovná štyri osoby na registráciu a dvakrát dva, štyria príslušníci Policajného zbor na stráženie. Čiže osoby, ktoré sa zaoberajú registráciou, musia mať špeciálne ochranné oblečenie – to je ďalší dôvod – a musí byť pre nich vyčlenená jedna izba na dezinfekciu. Čiže ešte raz, keď to zosumarizujeme, koordinátor, kuchár, dve upratovačky, štyria registrujúci, štyria policajti vzhľadom na to, že sa striedajú, minimálny počet osôb v jednom zariadení je 12 osôb. Teoreticky teda by bolo možné zabezpečiť takúto činnosť jedného zariadenia s dvanástimi osobami v jednom účelovom zariadení premiéra, o ktorom sa z vašej otázky dozvedel, pre 6 ľudí v karanténe, v druhom pre 11 ľudí v karanténe. Čiže keď hovoríme o účelovom zariadení Agra, tu môžeme umiestniť maximálne nakoniec ale 5 osôb, pretože nám ostalo len 5 izieb. Mám tu presne aj pre vás rozpísaný, môžem vám to dať k dispozícii, presný zoznam izieb, aký, aký počet ľudí môže na tej izbe bývať, čiže z dôvodu, že jednu izbu by sme museli vyčleniť pre dezinfekciu registrujúceho personálu na základe požiadavky hlavného hygienika. Zaiste teda uznáte, že prevádzka takéhoto karanténneho zariadenia – v úvodzovkách –, kde je umiestnených päť ľudí a na prevádzku je potrebných cca 12 osôb, je vysoko nerentabilná. Obdobne je to aj pri zariadení Kamzík, kde teda nakoniec by sme mohli umožniť, umiestniť 10 osôb, a teda 12 ľudí obslužný personál. To je, pán poslanec, vaše trošku také typické myslenie o hospodárení s verejnými prostriedkami a vidíme to, ako dopadlo, dopadla informatizácia, ktorú ste mali na starosti, kde ste preinvestovali 1 mld. eur, a teraz panie na Sociálnej poisťovni ručne musia spracovať tie žiadosti ľudí, ktorí potrebujú súrne pomoc v kríze, ale keďže preinvestovaná 1 mld. eur nie je vidieť a peniaze sú na správnych účtoch niekde na Belize, tak takto to dopadlo. Viete, my chceme... (Potlesk a zaznievanie gongu.) Viete, my chceme pristupovať k verejným prostriedkom naozaj zodpovedne, a preto v tých jednotlivých karanténnych, tie vyberáme karanténne zariadenia tak, aby to bolo hospodárne. Keď už tam má byť 12 ľudí, aby tam v priemere obhospodarovali 60 ľudí, ale krásne na tejto otázke ste dokázali myslenie vašej politickej strany, kde vy by ste v pohode dali 12 ľudí pre 5 ľudí alebo v druhom zariadení 12 ľudí obslužného personálu pre 10 ľudí. Čiže keď ste chceli ste nastaviť zrkadlo správania sa a hospodárenia politickej strany SMER s verejnými zdrojmi, nastavili ste si ho v prípade tejto otázky doslova dokonale. Zároveň dovoľte, aby som teda ešte využil ten čas, keď ho mám k dispozícii. Ja si uvedomujem, že štátna karanténa nie je nič príjemné pre ľudí. Samozrejme, že nikto z nás by cez tú štátnu karanténu nechcel prejsť, ale my sme si strádaním, zodpovednosťou vydobyli primát v rámci celej Európy. Sme najlepší v rámci Európy v boji s ochorením COVID-19, máme dvakrát menší počet obetí na toto ochorenie v prepočte na milión obyvateľov ako druhý v poradí v rámci celej Európy. Čiže sme dvakrát lepší ako druhý v poradí. Máme si k čomu gratulovať, ale to nie je naše rozhodnutie, to nie je výsledok našej práce, áno, vláda nadstavuje nejaké opatrenia a hlavný hygienik nadstavuje aj ten tím odborníkov nadstavuje, ale ľudia boli zodpovední a ľudia, tých 5,4 mil. ľudí, ktorí každý svojou mierou zodpovednosti prispeli k tomu úžasnému výsledku, si zaslúžia, aby sme ich naďalej chránili. A štátna karanténa sa ukázala ako najefektívnejší obranný val pred tým, aby sa sem znova tá choroba zo zahraničia zavliekla, ale zároveň teda hovorím jedným dychom, ospravedlňujem sa každému, ak došlo k nejakému konkrétnemu zlyhaniu, ale snažíme sa, naozaj aby aj skupina ľudí bola umiestnená iba na jednej bunke, keď cestovali spoločne, aby neprišlo k ochoreniu.